SPOROČILO KOMISIJE

Prilagoditev izračuna pavšalnih zneskov in denarnih kazni, ki jih Komisija predlaga v postopkih za ugotavljanje kršitev pred Sodiščem Evropske unije, po izstopu Združenega kraljestva

(2021/C 129/01)

I. UVOD

V skladu s Pogodbo o delovanju Evropske unije (PDEU) lahko Sodišče, kadar Komisija proti državi članici sproži postopek pred Sodiščem Evropske unije zaradi neizpolnitve neke obveznosti iz Pogodb, naloži finančne sankcije v dveh primerih:

(a) če država članica ni sprejela potrebnih ukrepov za izvršitev predhodne sodbe Sodišča, s katero je bila ugotovljena kršitev prava EU (člen 260(2) PDEU);

(b) če država članica ni izpolnila svoje obveznosti glede uradnega obveščanja o ukrepih za prenos direktive, sprejete v skladu z zakonodajnim postopkom (člen 260(3) PDEU).

V obeh primerih je lahko sankcija, ki jo naloži Sodišče, sestavljena iz pavšalnega zneska za kaznovanje nadaljevanja kršitve (1) in dnevne denarne kazni, da se zadevno državo članico spodbudi, da čim prej po razglasitvi sodbe odpravi kršitev (2). Komisija predlaga zneske finančnih sankcij Sodišču, ki sprejme končno odločitev.

Splošni pristop Komisije pri izračunu predlaganih sankcij je ustaljen. Od leta 1997 (3) naprej, kot je navedeno v zaporednih sporočilih (4), uporablja pristop, ki odraža tako zmogljivost za plačilo zadevne države članice kot tudi njeno institucionalno težo. To stori z uporabo tako imenovanega faktorja „n“ (5). Komisija pri izračunu predlaganih sankcij poleg faktorja „n“ upošteva tudi druge faktorje, kot sta resnost kršitve in njeno trajanje.

Komisija od leta 2019 (6) faktor „n“ izračuna na podlagi dveh elementov: bruto domačega proizvoda (BDP) in števila sedežev za predstavnike v Evropskem parlamentu, dodeljenih vsaki državi članici (7). Komisija določi referenčni faktor „n“ z uporabo povprečja obeh uporabljenih elementov, BDP in števila predstavnikov v Evropskem parlamentu (8).

Osnovni podatki, ki se uporabijo pri izračunu, se posodabljajo vsako leto, da odražajo gospodarski razvoj v državah članicah.

Pri zadnji posodobitvi (9) sta se še vedno upoštevala BDP Združenega kraljestva in število sedežev v Evropskem parlamentu, dodeljenih Združenemu kraljestvu pred njegovim izstopom iz Unije, ker bi lahko Komisija v skladu s Sporazumom o izstopu tudi v prehodnem obdobju proti Združenemu kraljestvu začela postopek pred Sodiščem v skladu s členom 260 PDEU.

Ker se je prehodno obdobje končalo, je treba podatke, ki se uporabijo za izračun finančnih sankcij, prilagoditi. BDP Združenega kraljestva in število sedežev v Evropskem parlamentu, ki so bili prej dodeljeni Združenemu kraljestvu, nista več relevantna in se ne bi smela uporabljati za izračun finančnih sankcij, ki jih Komisija predlaga za 27 držav članic.

Ta prilagoditev je bila napovedana že v sporočilih Komisije iz februarja 2019 (10) in septembra 2020 (11).

II. PRILAGOJENI FAKTORJI „N“ ZA LETO 2021

Po izločitvi podatkov, ki se nanašajo na Združeno kraljestvo, iz izračunov so prilagojeni faktorji „n“ za države članice naslednji:

Tabela 1:

Prilagojeni faktorji „n“ za leto 2021

2021 faktorji „n“ Belgija 0,86 Bolgarija 0,28 Češka 0,59 Danska 0,57 Nemčija 4,95 Estonija 0,12 Irska 0,59 Grčija 0,54 Španija 2,33 Francija 3,77 Hrvaška 0,22 Italija 3,17 Ciper 0,10 Latvija 0,13 Litva 0,20 Luksemburg 0,17 Madžarska 0,47 Malta 0,08 Nizozemska 1,32 Avstrija 0,75 Poljska 1,43 Portugalska 0,57 Romunija 0,74 Slovenija 0,17 Slovaška 0,31 Finska 0,50 Švedska 0,86

III. PRILAGODITVENI FAKTOR

1. Prilagojeni najnižji pavšalni zneski

Najnižji pavšalni zneski za vsako državo članico se izračunajo tako, da se referenčni pavšalni znesek pomnoži s faktorjem „n“ in povprečno inflacijo v 27 državah članicah (v nadaljnjem besedilu: EU-27) v referenčnem letu. Povečanje faktorjev „n“ zaradi izstopa Združenega kraljestva iz Unije (glej oddelek II) bi zato pomenilo, da bi Komisija Sodišču predlagala višje finančne sankcije (12).

Da bi se izognili povečanju predlaganih finančnih sankcij za države članice zaradi izstopa Združenega kraljestva iz Unije, se bo za formulo, ki se uporabi za izračun najnižjih pavšalnih zneskov, uporabil prilagoditveni faktor 0,836. Zaradi tega prilagoditvenega faktorja se najnižji pavšalni znesek za državo članico z največjim povečanjem faktorja „n“ (Irska) ne bi bolj povečal kot sicer (tj. povečanje, ki ustreza izključno inflaciji in razvoju BDP, izračunano na 4,5 %).

Formula, ki se uporabi za določitev nacionalnih najnižjih pavšalnih zneskov, je torej naslednja:

Najnižji pavšalni znesek = referenčni najnižji pavšalni znesek x inflacija v EU-27 leta 2019 x faktor „n“ x 0,836

Trenutni referenčni najnižji pavšalni znesek je 2 610 384 EUR; referenčni pavšalni znesek, prilagojen glede na inflacijo (+1,7 %), za leto 2021 znaša 2 656 000 EUR.

Tabela 2:

Najnižji pavšalni zneski za leto 2021 s prilagoditvenim faktorjem 0,836 (referenčno leto: 2019)

Najnižji pavšalni zneski (v tisoč EUR) za leto 2020 Najnižji pavšalni zneski (v tisoč EUR) za leto 2021 Razvoj najnižjih pavšalnih zneskov 2020 => 2021 Belgija 2 088 1 909 –8,6 % Bolgarija 653 622 –4,7 % Češka 1 384 1 310 –5,3 % Danska 1 331 1 266 –4,9 % Nemčija 11 982 10 990 –8,3 % Estonija 261 266 +1,9 % Irska 1 253 1 310 +4,5 % Grčija 1 305 1 199 –8,1 % Španija 5 377 5 173 –3,8 % Francija 8 849 8 370 –5,4 % Hrvaška 496 488 –1,6 % Italija 7 596 7 038 –7,3 % Ciper 235 222 –5,5 % Latvija 313 289 –7,7 % Litva 470 444 –5,5 % Luksemburg 392 377 –3,8 % Madžarska 1 122 1 044 –7,0 % Malta 183 178 –2,7 % Nizozemska 3 002 2 931 –2,4 % Avstrija 1 749 1 665 –4,8 % Poljska 3 367 3 175 –5,7 % Portugalska 1 384 1 266 –8,5 % Romunija 1 723 1 643 –4,6 % Slovenija 392 377 –3,8 % Slovaška 731 688 –5,9 % Finska 1 175 1 110 –5,5 % Švedska 2 062 1 909 –7,4 % Povprečje EU –4,9 %

2. Prilagojeni standardni pavšalni zneski

Trenutni standardni pavšalni znesek za dnevne denarne kazni (13) je 3 154 EUR (14). Brez prilagoditvenega faktorja in ob upoštevanju zgolj inflacije bi standardni pavšalni znesek za dnevne denarne kazni za leto 2021 znašal 3 209 EUR.

Po uporabi prilagoditvenega faktorja 0,836 je prilagojeni standardni pavšalni znesek za dnevne denarne kazni za leto 2021 2 683 EUR.

Trenutni standardni pavšalni znesek za pavšalna plačila (15) je 1 052 EUR (16). Brez prilagoditvenega faktorja in ob upoštevanju zgolj inflacije bi standardni pavšalni znesek za pavšalna plačila za leto 2021 znašal 1 070 EUR.

Po uporabi prilagoditvenega faktorja 0,836 je prilagojeni standardni pavšalni znesek za pavšalna plačila za leto 2021 895 EUR.

IV. PRILAGODITEV FINANČNIH SANKCIJ, PREDLAGANIH ZA ZDRUŽENO KRALJESTVO

Podatki iz oddelka II se uporabljajo samo za države članice.

V skladu s členom 12(4) Protokola o Irski/Severni Irski in členom 12 Protokola o suverenih conah Združenega kraljestva Velika Britanija in Severna Irska na Cipru Komisija in Sodišče ohranita pristojnosti, ki so jima dodeljene s Pogodbama, v zvezi z uporabo prava Unije, ki se v skladu z navedenima protokoloma uporablja za Združeno kraljestvo. Poleg tega v skladu s členom 160 Sporazuma o izstopu Sodišče ohrani pristojnost na podlagi členov 258, 260 in 267 PDEU za razlago in uporabo nekaterih določb petega dela Sporazuma o izstopu.

Zato lahko Komisija v skladu z navedenimi določbami po 31. decembru 2020 proti Združenemu kraljestvu začne postopek pred Sodiščem in predlaga finančne sankcije.

V tem primeru se Komisija ne more več opreti na formulo, ki se je prej uporabljala za izračun faktorja „n“ (17), saj Združeno kraljestvo nima več sedežev v Evropskem parlamentu. Zato se v formuli za faktor „n“, ki se uporabi za izračun finančnih sankcij, ki se naložijo Združenemu kraljestvu, število sedežev v Evropskem parlamentu nadomesti s fiksnim numeričnim faktorjem 2,8, ki ustreza deležu sedežev, dodeljenih Združenemu kraljestvu v Evropskem parlamentu v letu 2018, glede na povprečje Unije (18).

Iz tega sledijo naslednji podatki za leto 2021:

— faktor „n“ za Združeno kraljestvo: 3,70,

— najnižji pavšalni znesek za Združeno kraljestvo: 8 215 000 EUR.

V. UPORABA

Komisija bo od datuma objave tega sporočila v Uradnem listu Evropske unije pri odločitvah o začetku postopkov pred Sodiščem uporabljala posodobljene podatke iz tega sporočila.

(1) Sporočilo predsednika: Prenovljeno sporočilo o izvajanju člena 228 Pogodbe ES (SEC(2005) 1658), točka 10.3.

(2) SEC(2005) 1658, točka 14.

(3) Metoda izračuna denarnih kazni, določena v skladu s členom 171 Pogodbe ES (UL C 63, 28.2.1997, str. 2).

(4) Glej zlasti Sporočilo Komisije – Izvajanje člena 260(3) Pogodbe o delovanju Evropske unije (UL C 12, 15.1.2011, str. 1) in Sporočilo Komisije – Pravo EU: z boljšo uporabo do boljših rezultatov (UL C 18, 19.1.2017, str. 10).

(5) SEC(2005) 1658, točka 14.

(6) Sporočilo Komisije – Sprememba metode izračuna pavšalnih plačil in dnevnih denarnih kazni, ki jih Komisija predlaga v postopkih ugotavljanja kršitev pred Sodiščem Evropske unije, C(2019) 1396 final (UL C 70, 25.2.2019, str. 1).

(7) Glej člen 3(1) Sklepa Evropskega sveta (EU) 2018/937 z dne 28. junija 2018 o sestavi Evropskega parlamenta (UL L 165 I, 2.7.2018, str. 1).

(8) Povprečje se izračuna, kot sledi: faktor „n“ je geometrijska sredina, izračunana s kvadratnim korenom zmnožka faktorjev, ki temeljita na BDP držav članic in številu sedežev v Evropskem parlamentu. Izračuna se po naslednji formuli: , pri čemer je: GDP n = BDP zadevne države članice, v milijonih EUR; GDP avg = povprečni BDP vseh držav članic; Seat n = število sedežev zadevne države članice v Evropskem parlamentu; Seat avg = povprečno število sedežev vseh držav članic v Evropskem parlamentu.

(9) Sporočilo Komisije – Posodobitev podatkov, ki se uporabljajo za izračun pavšalnih zneskov in periodičnih denarnih kazni, ki jih bo Komisija predlagala Sodišču Evropske unije v postopkih za ugotavljanje kršitev, C(2020) 6043 final (UL C 301, 11.9.2020, str. 1).

(10) C(2019) 1396 final.

(11) C(2020) 6043 final.

(12) Brez prilagoditve bi se najnižji pavšalni zneski za vse države članice v povprečju povečali za 13,7 %. Razpon se giblje od +9,4 % (Belgija in Portugalska) do +25,1 % (Irska).

(13) Znesek dnevne denarne kazni se izračuna tako, da se standardni pavšalni znesek najprej pomnoži s faktorjema za resnost in trajanje kršitve, nato pa s faktorjem „n“.

(14) C(2020) 6043 final.

(15) Pavšalni znesek se izračuna tako, da se standardni pavšalni znesek (ki se razlikuje od standardnega pavšalnega zneska za dnevne denarne kazni) pomnoži s faktorjem za resnost kršitve, faktorjem „n“ in številom dni trajanja kršitve (do izvršitve sodbe ali do sodbe).

(16) C(2020) 6043 final.

(17) Glej opombo 8.

(18) Posebna formula za faktor „n“ za Združeno kraljestvo: